ΨΗΦΙΣΜΑ ΤΟΥ ΣΥΜΒΟΥΛΙΟΥ της 7ης Δεκεμβρίου 1992 για τη λειτουργία της ενιαίας αγοράς (92/C 334/01)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, όπως τροποποιήθηκε από την ενιαία ευρωπαϊκή πράξη,

τις εκθέσεις της Επιτροπής προς το Ευρωπαϊκό Κοινοβούλιο και το Συμβούλιο σχετικά με την εφαρμογή της Λευκής Βίβλου για την ολοκλήρωση της ενιαίας αγοράς,

τη δήλωση σχετικά με την εφοραμογή του κοινοτικού δικαίου που ενέκρινε η διακυβερνητική διάσκεψη στις 7 Φεβρουαρίου 1992 και η οποία επισυνάπτεται στη συνθήκη για την Ευρωπαϊκή Ένωση,

τα συμπεράσματα σχετικά με την κατάργηση των ελέγχων στα σύνορα, που ενέκρινε το Συμβούλιο στις 14 Μαΐου 1992,

Εκτιμώντας:

ότι η ενιαία αγορά θα περιλαμβάνει ένα χώρο χωρίς εσωτερικά σύνορα μέσα στον οποίο εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων σύμφωνα με τις διατάξεις της συνθήκης-

ότι σκοπός του παρόντος ψηφίσματος είναι η προώθηση της περαιτέρω εξέτασης των πρακτικών μέτρων που πρέπει να ληφθούν ώστε να λειτουργήσει η ενιαία αγορά-

ότι η Κοινότητα θα αναπτύξει και θα εφαρμόσει δράσεις για την ενίσχυση της οικονομικής και κοινωνικής συνοχής της-

ότι στα συμπεράσματα του Ευρωπαϊκού Συμβουλίου της Λισσαβώνας τον Ιούνιο του 1992 αναγνωρίζεται ότι χρειάζεται να δοθεί ιδιαίτερη προσοχή στην αποτελεσματική και ορθή λειτουργία της ενιαίας αγοράς κατά την περίοδο μετά το 1992-

ότι το ίδιο Ευρωπαϊκό Συμβούλιο κάλεσε τα αρμόδια όργανα να λάβουν τα αναγκαία μέτρα, πριν την 1η Ιανουαρίου 1993, για τη διασφάλιση αυτού του στόχου με βάση το έργο που ήδη ανέλαβαν η Επιτροπή και το Συμβούλιο στον τομέα αυτόν-

ότι οι διατάξεις της συνθήκης πρέπει να εφαρμοσθούν εγκαίρως-

ότι οι μηχανισμοί για την εφαρμογή των μεμονομένων κοινοτικών μέτρων και των διορθωτικών μηχανισμών πρέπει να λαμβάνουν υπόψη τους τις ειδικές ανάγκες του κάθε τομέα-

ότι είναι επιθυμητό οι επιφορτισμένοι για την εφαρμογή των μέτρων υπάλληλοι και υπηρεσίες των κρατών μελών να επικοινωνούν μεταξύ τους απευθείας για θέματα κοινού ενδιαφέροντος και μέριμνας αναγνωρίζοντας ότι το πρόγραμμα ανταλλαγών των επιφορτισμένων για την εφαρμογή υπαλλήλων θα διευκολύνει την πορεία αυτή-

ότι υπάρχει επείγουσα ανάγκη να ενισχυθεί η διεθνής τηλεματική και άλλα δίκτυα επικοινωνίας και ενημέρωσης μετά από την κατάργηση των συνοριακών ελέγχων και να αναλυθεί ανάγκη για τη δημιουργία πρόσθετων διεθνικών τηλεματικών δικτύων για τη διασφάλιση της αποτελεσματικής εφαρμογής της νομοθεσίας της ενιαίας αγοράς-

ότι οι καταναλωτές και οι επιχειρηματίες πρέπει να είναι βέβαιοι ότι μπορούν να επωφεληθούν πλήρως και δεόντως από την ενιαία αγορά ότι τα προβλήματα θα επιλύονται ταχέως και ότι θα υπάρχει αποτελεσματική και συνεκτική ανταπόκριση, με βάση συμφωνηθέντα κριτήρια, γι' αυτούς που τη δικαιούνται-

ότι τα προβλήματα που παρουσιάζονται και τα οποία εμποδίζουν την ομαλή λειτουργία των μέτρων της ενιαίας αγοράς πρέπει να αντιμετωπίζονται όσο το δυνατόν πιο γρήγορα και αποτελεσματικά-

ότι κατά την εφαρμογή της νομοθεσίας σχετικά με την ενιαία αγορά θα πρέπει να λαμβάνεται υπόψη η ανάγκη να αποφεύγεται η άσκοπη επιβάρυνση των επιφορτισμένων για την εφαρμογή αρχών και υπηρεσιών των κρατών μελών-

1. υπογραμμίζει τη σταθερή του απόφαση η ενιαία αγορά να περιλαμβάνει ένα χώρο χωρίς εσωτερικά σύνορα μέσα στον οποίο να εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των καφαλαίων σύμφωνα με τις διατάξεις της συνθήκης-

2. υπογραμμίζει τη σταθερή του απόφαση να λειτουργήσει η ενιαία αγορά αποτελεσματικά προς όφελος όλων των πολιτών της Κοινότητας, εξασφαλίζοντας ότι πληρούνται οι τέσσερις ελευθερίες, ούτως ώστε και οι καταναλωτές να επωφελούνται από μια ευρύτερη επιλογή υψηλής ποιότητας προϊόντων και υπηρεσιών και να βελτιωθεί η ανταγωνιστικότητα των κοινοτικών επιχειρήσεων, συμπεριλαμβανομένων των μικρομεσαίων επιχειρήσεων-

3. δέχεται με ικανοποίηση την πρωτοβουλία της Επιτροπής να συγκροτήσει ομάδα εργασίας Ανωτέρων Υπαλλήλων, υπό την προεδρία του κ. Peter Sutherland, που θα υποβάλει εκθέσεις για τη λειτουργία της ενιαίας αγοράς και την πρόθεση της Επιτροπής να ενημερώσει το Ευρωπαϊκό Κοινοβούλιο και το Συμβούλιο για την απάντησή της στις συστάσεις της Ομάδας αυτής, εγκαίρως για το Ευρωπαϊκό Συμβούλιο του Εδιμβούργου, και δεσμεύεται να εξετάσει ταχέως την ανακοίνωση της Επιτροπής για την έκθεση αυτή-

4. τονίζει ότι, για να πραγματοποιηθούν τα οφέλη που αναμένονται από την ενιαία αγορά, είναι θεμελιώδες τα κράτη μέλη να μεταφέρουν πλήρως και να εφαρμόσουν τα μέτρα για την ενιαία αγορά, έγκαιρα και με σαφή και ακριβή τρόπο,

5. υπογραμμίζει τη σημασία του να ενισχυθεί η στενή συνεργασία μεταξύ των κρατών μελών, και μεταξύ κρατών μελών και Επιτροπής, και την ανάγκη να εργαστούν από κοινού με πνεύμα αμοιβαίου σεβασμού και συνεργασίας για να φέρουν εις πέρας όλες τις υποχρεώσεις της ενιαίας αγοράς-

ΚΑΛΕΙ ΤΗΝ ΕΠΙΤΡΟΠΗ,

6. να ασκήσει όλες τις εξουσίες εφαρμογής που της παρέχονται και να υποβάλει όλες τις περαιτέρω προτάσεις που είναι απαραίτητες προκειμένου να διασφαλισθεί η ολοκλήρωση της ενιαίας αγοράς-

7. να προτείνει μέχρι το τέλος Ιανουαρίου 1993 πρακτικές διευθετήσεις προκειμένου να διασφαλίσει την ομαλή λειτουργία της ενιαίας αγοράς, και να αναλάβει, εάν απαιτείται, μέχρι το τέλος Μαρτίου 1993, όλες τις πρωτοβουλίες για το σκοπό αυτό-

8. να συντάσσει ετήσια έκθεση για τη λειτουργία της ενιαίας αγοράς προς το Ευρωπαϊκό Κοινοβούλιο και το Συμβούλιο, που θα σχολιάζει την πρόοδο που σημειώθηκε καθώς και τις δυσκολίες που προέκυψαν, για να εκτιμηθεί κατά πόσο η ενιαία αγορά λειτουργεί αποτελεσματικά-

9. να εξακολουθήσει να συντάσσει τακτικά εκθέσεις προς το Συμβούλιο για την εφαρμογή των μέτρων εκ μέρους των κρατών μελών, έως ότου εφαρμοσθούν πλήρως όλα τα μέτρα σε όλα τα κράτη μέλη όπου ισχύουν αυτά, και να εξασφαλίσει ότι, όπου απαιτούνται συμπληρωματικοί κανόνες και ορισμοί σε κοινοτικό επίπεδο για να μεταφερθούν τα κοινοτικά μέτρα, θα θεσπισθούν εγκαίρως-

10. στη διάρκεια του 1996, να παράσχει μια συνολική ανάλυση της αποτελεσματικότητας των μέτρων που ελήφθησαν για τη δημιουργία της ενιαίας αγοράς, λαμβάνοντας ιδιαιτέρως υπόψη την επίπτωσή τους στην επίτευξη των στόχων της προώθησης σε ολόκληρη την Κοινότητα της αρμονικής και ισόρροπης ανάπτυξης των οικονομικών δραστηριοτήτων, της σταθερής και μη πληθωριστικής μεγέθυνσης που σέβεται το περιβάλλον, υψηλού βαθμού σύγκλησης των οικονομικών επιδόσεων, υψηλού επιπέδου απασχόλησης και κοινωνικής προστασίας, της ανόδου του βιοτικού επιπέδου και της ποιότητας της ζωής, και της οικονομικής και κοινωνικής συνοχής και αλληλεγγύης μεταξύ των κρατών μελών. Η ανάλυση αυτή θα πρέπει, επί πλέον, να εκτιμήσει τις επιπτώσεις της αύξησης της ανταγωνιστικότητας των ευρωπαϊκών επιχειρήσεων στις παγκόσμιες αγορές-

11. σύμφωνα με πρότασή της που διατύπωσε στο Ευρωπαϊκό Συμβούλιο του Μπέρμινγχαμ να διεξάγει, όπου είναι δυνατόν, ευρύτερες διαβουλεύσεις πριν προτείνει νέες νομοθετικές ρυθμίσεις για την ενιαία αγορά, συμπεριλαμβανομένων διαβουλεύσεων με όλα τα κράτη μέλη και συστηματικότερη χρήση των εγγράφων διαβούλευσης (Πράσινα βιβλία),

12. να εξετάζει εκ του σύνεγγυς την εφαρμογή της πλήρους νομοθεσίας για την ενιαία αγορά, για να διασφαλισθεί ισόρροπη πρόοδος σε όλους τους οικείους τομείς. Στην συνάρτηση αυτή, πρέπει να δοθεί προσοχή, στους τομείς εκείνους, όπου συναντώνται ιδιαίτερες δυσκολίες-

ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ,

13. να εξακολουθήσουν να ενισχύουν την τακτική επαφή και συνεργασία μεταξύ εθνικών υπαλλήλων και μεταξύ εθνικών υπαλλήλων και των ομολόγων τους της Επιτροπής, οι οποίοι είναι υπεύθυνοι για την πολιτική όσον αφορά ειδικές πτυχές της νομοθεσίας της ενιαίας αγοράς, ώστε να διασφαλιστεί η κατανόηση και η εφαρμογή της νομοθεσίας-

14. να εξετάσουν, μετά από την άρση των συνοριακών ελέγχων όπως προβλέπεται από το άρθρο 8α της συνθήκης, την ανάγκη ενισχυμένης συνεργασίας για την επίλυση οιουδήποτε πρακτικού προβλήματος το οποίο μπορεί να προκύψει-

15. να ενθαρρύνουν και να διευκολύνουν μια αποτελεσματική επικοινωνία και καλή συνεργασία μεταξύ κρατών μελών, καθώς και με την Επιτροπή, για την αποσαφήνιση των θεμάτων και την επίλυση των πρακτικών προβλημάτων τα οποία προκύπτουν κατά τη λειτουργία στην πράξη της ενιαίας αγοράς, ώστε να επωφελούνται οι διοικήσεις και οι επιχειρηματίες, υπό την επιφύλαξη των αρμοδιοτήτων της Επιτροπής, κυρίως για τη δίωξη των παραβάσεων της κοινοτικής νομοθεσίας και την πάταξή τους-

16. να προωθήσουν την επιτάχυνση του καθορισμού ευρωπαϊκών προτύπων και, όπου είναι απαραίτητο, να ενθαρρύνουν συμφωνίες αμοιβαίας αναγνώρισης μεταξύ ιδιωτικών εργαστηρίων δοκιμών και οργανισμών πιστοποίησης και διαπίστευσης εντός της Κοινότητας, στα πλαίσια που όρισε ο ευρωπαϊκός οργανισμός δοκιμών και πιστοποίησης, ώστε να αρθρούν τα εμπόδια στην ελεύθερη κυκλοφορία των εμπορευμάτων-

17. να καταστήσουν την υφιστάμενη και νέα κοινοτική νομοθεσία σαφέστερη, πλέον κατανοητή και συνεπή μέσω μεγαλύτερης ενοποίησης και κωδικοποίησης, ούτως ώστε να καταστεί η πληροφόρηση πλέον προσιτή για τους καταναλωτές και τους επιχειρηματίες-

18. να διασφαλίσει την παροχή πληροφορίων στους επιχειρηματίες και καταλωτές για τα υφιστάμενα και προτεινόμενα μέτρα που αφορούν την ενιαία αγορά, και εκ παραλλήλου να γίνουν προσιτές στο ευρύ κοινό οι πληροφορίες για την μεταφορά των μέτρων αυτών στο εθνικό δίκαιο, καθώς και τα εκτελεστικά και αντισταθμιστικά μέτρα-

19. να ενθαρρύνουν τις ενώσεις επιχειρήσεων και τους καταναλωτικούς οργανισμούς να βελτιώσουν τη διασυνοριακή συνεργασία και να βοηθήσουν στον προσδιορισμό των τομέων όπου συναντώνται δυσκολίες κατά τη λειτουργία της ενιαίας αγοράς-

ΑΝΑΛΑΜΒΑΝΕΙ,

20. να αντιμετωπίσει ως προτεραιότητες τις κατάλληλες πρωτοβουλίες που μπορεί να αποφασίσει να αναλάβει η Επιτροπή προκειμένου να εξασφαλιστεί η ομαλή λειτουργία της ενιαίας αγοράς, συμπεριλαμβανομένης, μεταξύ άλλων, της ανακοίνωσης της Επιτροπής σχετικά με την έκθεση Sutherland, και να προβεί σε ανασκόπηση κατά το πρώτο εξάμηνο του 1993 όσον αφορά την πρόοδο που σημειώθηκε σχετικά με την εφαρμογή του παρόντος ψηφίσματος-

21. να διεξάγει κάθε χρόνο συζητήσεις για την λειτουργία της εσωτερικής αγοράς, παρακολουθώντας στενά και εποικοδομητικά όλους τους προβληματικούς τομείς που εμποδίζουν την αποτελεσματική λειτουργία της ενιαίας αγοράς-

22. όποτε εντοπίζονται εμπόδια που παρακωλύουν σημαντικά τη λειτουργία της ενιαίας αγοράς, να μελετήσει προσεχτικά τους καλύτερους τρόπους να αρθούν και να μεριμνά ώστε οποιαδήποτε δράση αναληφθεί σε κοινοτικό επίπεδο να είναι ενδεδειγμένη και αναγκαία-

23. κατά την εκτίμηση των προτάσεων της Επιτροπής, συμπεριλαμβανομένων εκείνων που προκύπτουν από τη συμφωνηθείσα αναθεώρηση της υφιστάμενης νομοθεσίας, να μελετήσει προσεκτικά τον τρόπο διασφάλισης της διαφάνειας, της ευκολίας πρόσβασης και της συνέπειας της κοινοτικής νομοθεσίας-

24. να εργασθεί σε συνεργασία με όλα τα κοινοτικά όργανα και τα κράτη μέλη ώστε να μπορέσει η ενιαία αγορά να λειτουργήσει αποτελεσματικά και να αντιδράσει ταχέως εφόσον εντοπισθούν νέα εμπόδια που υπονομεύουν τη λειτουργία της.